
			Kapittel 1

			I fjellberghavn hadde regnet høljet ned i en uke, trengt seg inn under takstein og gjennom solsprukne kledningsbord og utette vindussprosser, drevet i vannrette kast av en storm som sto rett inn fra storhavet. Det hadde ikke vært et slikt vær i september i Fjellberghavn noen gang, mente de eldste, og fikk det bekreftet av meteorologene, som satt på målinger helt tilbake til 1860.

			Klokken ti over halv ti på morgenen 11. september stoppet en Opel nede i havnen, like ved innkjørselen til Strandveien. En eldre kvinne steg ut med to plastposer i den ene hånden. Mens hun etter beste evne skjermet seg mot regnet la hun posene med klær øverst i Fretex-boksen og skjøv opp håndtaket på luken som sendte dem inn i beholderen.

			Idet hun skulle til å gå tilbake til bilen, ble hun stående og stirre på noe som stakk ut fra baksiden av innsamlingsboksen. Usikre skritt førte henne nærmere for å se hva det var. Med et gisp rygget hun vaklende mot bilen, hendene skalv da hun famlet seg inn bak rattet. I neste øyeblikk rev hun til seg mobiltelefonen som lå i passasjersetet.

			Politistasjonssjef Ole Viks kontor ved Fjell politistasjon i Havnegata lå i tredje etasje, et hjørnekontor med utsikt over torget, havnen og innseilingen til Fjellberghavn. Det hadde lyse farger og var enkelt innredet, var moderne og funksjonelt som alt annet i det nye bygget. På et lite bord langs den ene veggen sto et innrammet bilde av en kvinne i politiuniform, og ved siden av det en vase med tre friske røde roser. På et teppe under bordet lå Birk, Ole Viks svarte og hvite border collie, som fulgte ham som en skygge, uansett hvor han gikk, og sov.

			Klokken ti på ti ble Ole avbrutt i arbeidet av mobilen som ringte, og idet han grep den, så han på skjermen at det var operasjonssentralen i Borg.

			«Hallo!» Stemmen hans runget gjennom rommet på sedvanlig Ole Vik-vis.

			«Vik, vi har fått en melding om et likfunn nede hos dere, det dreier seg om en mørkhudet yngre mann.» 

			Ole gjenkjente stemmen til Kristin Berg, mangeårig operasjonsleder ved Borg politidistrikt. En menneskelig istapp, med et nærmest utilnærmelig vesen. Høflighetsfraser som et hyggelig God morgen kunne han bare se bort fra.

			«Hvor da?»

			«Bak en innsamlingsboks for tøy, i havnen.»

			Ole tenkte seg om. «Fretex sin. Jeg vet hvor den er. Og …?»

			«Innringer er en eldre kvinne. Hun er helt sikker på at han er død.»

			«Har du beordret en patrulje dit?»

			«Vi har en front-mot-front-situasjon i Lunde som har krevd store ressurser. Nærmeste patrulje er tjue minutter unna. Noen fra dere må kjøre dit og sikre åstedet til de ankommer. Vi har bedt kvinnen om å vente på stedet slik at dere kan avhøre henne.»

			«Ok, jeg tar det selv.» Ole trakk et sukk og la på.

			På vei ut av kontoret dro han på seg en regnjakke og kaps, rettet litt på den ene rosen i vasen og sendte bildet et varmt blikk. Så for han på dør med en entusiastisk Birk i hælene.

			Litt lenger ned i korridoren stakk Ole hodet inn døren til et annet kontor. 

			«Cecilie, jeg har fått melding om et likfunn borti veien her, jeg skal sikre åstedet, og du må bli med. Vi kjører hver for oss.»

			Politioverbetjent Cecilie Hopen satt fordypet i rapportskriving, men kom seg raskt på beina. Hun var Ole Viks nærmeste medarbeider, ung og med en imponerende karriere, blant annet som vikarierende politistasjonssjef i en periode. Nå ledet hun etterforskningsseksjonen ved Fjell politistasjon. Hyppig morgenkvalme og en evig hang til kokosboller røpet at hun hadde en gryende privat karriere på gang også, men den gjorde hun aldri et nummer av.

			«Ingen tilgjengelige patruljer, skjønner jeg?» 

			Ole ristet på hodet. «Nærmeste er tjue minutter unna.»

			Hun smilte stramt mens hun tok på seg jakken. «Som vanlig, altså.»

			Rundt fem minutter senere, klokken ti, var de fremme ved den røde Fretex-boksen. De steg ut og hutret mot vinden og regnet som pisket løs på dem. Ole kastet et blikk mot hundeburet i bagasjerommet, men lot Birk få bli igjen inne i varmen, før han uten et ord beveget seg mot boksen og forsvant inn på baksiden av den. Han var tilbake med en gang og himlet med øynene til Cecilie, så kalte han opp operasjonssentralen.

			«Fox null-en til Bravo, vi er fremme ved innsamlingsboksen,» meldte han. «Det finnes ingen kvinnelig varsler her, og slett ingen død mann.»

		

	
		
			Kapittel 2

			Hos trines frisør i Hovedgata begynte dagen roligere enn vanlig, siden drop-in-kundene stort sett uteble i det ufyselige været. Valentina Kelati hadde imidlertid fullt opp å gjøre med Valentina-rastaene sine, de kunstferdige afroflettene som var hennes spesialitet, og som hadde blitt et så hett motefenomen i Fjellberghavn at det vakte oppsikt langt utover fylkesgrensen.

			Klokken ti var en strålende fornøyd kunde på tolv år i ferd med å forlate salongen sammen med sin mor, med fletter som var dandert som et kunstverk over hodet og i lange remser nedover ryggen. Idet mor og datter pakket seg inn i regntøy og tette hodeplagg og gjorde seg klar til å gå ut i uværet, kom en ung mann hastende inn døren. Han ristet på regnjakken for å få av det verste vannet, før han dro av seg hetten.

			«Yosef?» Valentina gjenkjente ham. Han var eritreer, slik som henne, og litt eldre, men var født i Norge, visste hun, og bodde sammen med foreldrene sine i Hallberg, en halvtimes kjøretur unna. Hun likte ham ikke noe særlig. Han hadde sære synspunkter, dessuten var han klengete og kom til stadighet med hint om at gode eritreere måtte holde sammen og ikke bare menge seg med nordmenn.

			«Kommer du for å klippe deg?» 

			Yosef ristet på hodet. «Jeg er på vei til Borg,» svarte han. «Du bør bli med.» 

			«Hvorfor det?» Valentina satte opp en avvisende mine.

			«Vi har fått celebert besøk fra Eritreas ambassade i Stockholm, blant andre en ambassaderåd.» Yosef føyste regndråper av jakkeermene. «De er i Borg for å informere oss om rettighetene våre, de representerer hele Skandinavia.» Han veide ordene og kom litt nærmere. «Jeg snakket med ambassaderåden i telefonen, og han visste om deg.» Han så søkende på henne. «Ifølge ham har du en lillesøster i Asmara, stemmer det?»

			Valentina stivnet til. «Nei!» 

			«Som heter Amete?»

			Valentina måtte holde seg fast i en stol. Det svimlet for henne. Ikke en dag, ikke én time engang, hadde gått siden flukten fra Eritrea uten at hun hadde grublet over lillesøsterens skjebne. Det eneste hun hadde fått vite i ettertid av Norsk organisasjon for asylsøkere, var at Amete hadde omkommet i slummen i Asmara etter deres mors sykdom og død. Lille nydelige Amete på ti år. Det var så hjerteskjærende at det ikke var til å holde ut. Hvordan hun hadde omkommet, kunne imidlertid ingen fortelle henne, og det var det verste av alt, for da var det bare fantasien som satte grenser for Valentina. 

			Amete hadde vært overlatt til seg selv, det antok alle, uten noen til å passe på henne, i byens slumstrøk hvor folk hadde nok med seg selv i kampen for å overleve. Hvor mennesker utnyttet og brukte hverandre i et desperat forsøk på å holde hodet over vannet. Ikke engang barna gikk fri. De kunne bli solgt eller leid ut som slaver til rike familier – eller, i verste fall, overlatt til perverse menn som utnyttet dem på de mest avskyelige måter. 

			Valentina hev etter pusten. Hun hadde prøvd å fortrenge alt sammen, men det nyttet ikke. Det eneste hun kunne trøste seg med, var at hun hadde vært uten mulighet til å forhindre det som skjedde med søsteren og moren. Hun hadde jo selv blitt solgt av menneskehandleren, denne tilforlatelige og tilsynelatende hyggelige Abraham, til et lukket prostitusjonsmiljø i Drammen. Der hadde hun levd isolert, som i et fengsel, og vært tvunget til å gi kroppen sin til gamle menn. Til slutt hadde Papa, som hun kalte Ole, på mirakuløst vis reddet henne og tatt henne under sine vinger. Men da hadde det altså vært for sent for både moren og Amete.

			Valentina prøvde å stramme seg opp. «Lillesøsteren min lever ikke,» fikk hun så vidt frem mellom sammenbitte tenner. «Jeg vil ikke snakke om det!»

			«Jeg tror du tar feil, Valentina.» Yosef smilte forsiktig. «Du skjønner … ambassaderåden sa til meg at Amete bor hos en familie i Asmara. Jeg tror han oppriktig ønsker å hjelpe deg.»

			Trine, salongens eier, kom og stilte seg sammen med dem. «Er det problemer her?» Hun kikket usikkert på dem med et sideblikk på kvinnen som satt og ventet. 

			Yosef ristet på hodet. Valentinas lepper dirret, så sprutet plutselig tårene.

			«Vi går inn på spiserommet, kom.» Trine grep Valentina i armen og førte henne vennlig med seg, mens hun smilte unnskyldende til kunden i stolen. Yosef fulgte passivt etter.

			Inne på spiserommet sank Valentina ned i en stol og brøt sammen. Alt kom tilbake til henne nå, hun klarte ikke å stoppe de indre bildene som presset seg frem: den traumatiske flukten, redselen, drukninger i Middelhavet, død og elendighet, og alt av tragedier som hadde fulgt med, for henne selv, søsteren og moren – alt det forferdelige som hun helst ville fortrenge. Alle spørsmålene hun ikke hadde svar på. Og nå dette. Hvordan kunne en ambassaderåd fra den eritreiske ambassaden i Stockholm vite om henne, hun som bodde i en liten by langt ute i havgapet i Norge? Hun som knapt hadde hatt kontakt med andre eritreere, bortsett fra Ogbu og Petros, som tilfeldigvis også bodde i Fjellberghavn. Hvorfor skulle en så høytstående person bry seg om en ubetydelig frisørlærling? 

			Trine ga Valentina et papirlommetørkle mens hun studerte henne. Det var en helt annen jente hun satt overfor nå enn den hun hadde rundt seg til daglig, som uten unntak var positiv og blid. Trine visste i grove trekk om Valentinas fortid. Hun var ressurssterk og hadde lært seg norsk på rekordtid, men Trine hadde mange ganger tenkt at smilene var en maske hun tok på seg for å takle hverdagen, en slags beskyttelse mot en innvendig gråt som stadig presset på. For av og til var det som om øynene hennes ikke smilte med.

			Valentina tørket kinnene mens hun hikstet nærmest ukontrollert. 

			Trine grep hånden hennes og holdt den lenge. «Kjæreste Valentina,» sa hun etter en stund, med all den varmen hun klarte å fylle stemmen med. «Du kan ta fri resten av dagen og bli med vennen din til Borg. Du kommer til å angre resten av livet hvis du ikke får klarhet i hva denne ambassade­mannen snakker om.»

			Valentina rettet på seg i stolen, det strålende smilet var plutselig på plass mellom tårene, rett nok i et kort glimt, nifst i utakt med situasjonen. Der kom den beskyttende masken, tenkte Trine. Ikke et ekte smil, men et tappert et. 

			«Jeg kan ikke … det,» stotret Valentina. «Kunden …» 

			«Hun kan komme tilbake en annen dag, overlat henne til meg, du, og dra.» Trine klemte hånden hennes igjen. «Jeg kan bli med deg hvis du vil.»

			Valentina satt lenge stille, så tørket hun øynene.

			«Du er så snill,» sa hun og smilte mens hun reiste seg. «Tusen takk, Trine. Men du trenger ikke bli med, jeg klarer meg fint.» Så ble hun plutselig fjern i blikket. «Tenk om lillesøsteren min lever likevel.» 

			Klokken var nærmere halv elleve da de forsvant ut i regnværet. Tilbake satt en forfjamset kunde og lurte på hvor frisøren hennes ble av.

			«Det er forferdelig mye bråk med disse eritreerne for tiden,» sa kunden hardt da hun hadde fått situasjonen forklart av Trine. «Komme hit til fredelige Norge og oppføre seg som pøbler, det er en skam.»

			«Det er aldri noe bråk med Valentina,» repliserte Trine med fast stemme. Hun smilte høflig og klikket seg inn på datamaskinen. «Beklager kanselleringen, men nå skal jeg finne en ny time til deg.»

			Yosef og Valentina satte seg inn i en rød Volvo V70. I passasjersetet foran satt Ogbu, en av de to andre eritreerne som var bosatt i Fjellberghavn.

			Valentina festet sikkerhetsbeltet. «Skal du også være med til Borg, Ogbu?» spurte hun på tigrinja, Eritreas offisielle språk. 

			Ogbu nikket. 

			«Hva med Petros, da?» undret hun.

			«Vi får ikke tak i ham,» svarte Yosef mens han festet sikkerhetsbeltet.

		

	
		
			Kapittel 3

			De ventet til den første patruljen ankom, så overlot Ole mysteriet til Cecilie og dro tilbake til politihuset.

			Hadde han vært lensmann slik som før, hadde han ordnet opp selv, men nå var han tilbake i politiet som politi­stasjonssjef etter et langt fravær, i et politihus som besto av tre sammenslåtte lensmannskontorer. Med den nye, høyere stillingen fulgte et krav om administrativt arbeid – og i praksis betydde det at han ikke lenger var operativ slik han hadde vært vant til.

			Som lensmann hadde hans kanskje største suksessfaktor vært den nære kontakten med publikum, noe han ikke kunne ha oppnådd ved å sitte på et kontor og administrere. Så hva da med dagens situasjon? Kunne han tøye grensene og utfordre stillingsinstruksen?

			Ole hadde allerede gjort seg noen tanker om nettopp det, men det var bare en uke siden han hadde returnert til politiet, så han fikk ta det litt med ro enn så lenge.

			Tilbake på politihuset utvekslet han noen ord med Eva Lien i publikumsmottaket, «limet», som han kalte henne, hun som hadde holdt orden på sentralbordet og dem alle på det gamle lensmannskontoret. Nå var funksjonen hennes konsentrert rundt publikumsmottaket og bare det, men hun var fornøyd, og ikke minst henrykt over å ha ham på huset igjen. 

			Ole tok trappene opp til tredje etasje og gikk tilbake til kontoret sitt med Birk i hælene. Han hengte den våte jakken over en stol og satte seg tenksomt ved skrivebordet. Birk så slukøret på ham, før han gikk og la seg på teppet med et demonstrativt sukk.

			Det var en helt annen og mye strammere struktur i politiet nå enn da han var lensmann, det hadde Ole merket straks han var tilbake. Og han hadde merket det samme i dag, blant annet ved at operasjonssentralen ved Borg Politi­distrikt ti mil unna koordinerte alle tilgjengelige politi­patruljer i distriktet, også de som hadde base i Fjellberghavn.

			Sånn var det ikke før, da hadde han disponert mannskapene og bilene selv, ofte sammen med Eva.

			Han hadde vært mentalt forberedt på endringene da han møtte opp forrige mandag, og hadde vært spent på om han ville få problemer med å tilpasse seg. Ole fryktet det, ganske enkelt fordi han visste utmerket godt at han var ustrukturert av natur og likte å ta ting på sparket – uten å måtte forholde seg til all verdens instrukser og formaliteter. Han slet med å føle seg hjemme, såpass ærlig måtte han være med seg selv. Men hva kunne han gjøre med det? 

			Han kunne ikke unngå å stille seg selv spørsmålet: Hadde tiden løpt fra ham? Utviklingen, enten han likte den eller ikke, kunne han ikke stagge, det kunne bare politikerne. Vel, så var han nødt til å tilpasse seg og hente seg inn hvis han ønsket å være i politiet. 

			Ole fordypet seg i sakspapirer igjen, så ringte mobilen hans på nytt.

